পুরস্কার বিতরণ অনুষ্ঠান : গত ১৫মে দুপুর ১২-টায় দারুল হাদীছ আহমাদিয়া সালাফিইয়া মসজিদে ২০১১ সালে দাখিল পরীক্ষায় উত্তীর্ণদের পুরস্কার বিতরণী অনুষ্ঠিত হয়। প্রতিষ্ঠানের সুপার মাওলানা আহসান আলীর সভাপতিত্বে অনুষ্ঠিত উক্ত পুরস্কার বিতরণী অনুষ্ঠানে প্রধান অতিথি হিসাবে উপস্থিত থেকে ছাত্রদের হাতে পুরস্কার তুলে দেন মুহতারাম আমীরে জামাআত ও অত্র প্রতিষ্ঠানের মাননীয় সভাপতি প্রফেসর ডঃ মুহাম্মাদ আসাদুল্লাহ আল-গালিব।  হেফয বিভাগের ছাত্র  সোনামণি সদস্য তাওহীদুর রহমানের কুরআন তেলাওয়াতের মাধ্যমে অনুষ্ঠান শুরু হয়। জাগরণী পরিবেশন করে দ্বিতীয় শ্রেণীর ছাত্র সোনামণি আলমগীর হোসাইন, রাশেদুযযামান ও হাসীবুর রহমান। অনুষ্ঠানে আরবী জাগরণী পরিবেশন করে বুরহানুদ্দীন (নবম শ্রেণী), হাবীবুর রহমান (১০ম শ্রেণী), ফরহাদ হোসাইন (৮ম শ্রেণী) ও মাসঊদ রেযা (৮ম শ্রেণী)। আরবী কথোপকথন পরিবেশন করে ৬ষ্ঠ শ্রেণীর ছাত্র আসীফুর রহমান ও সাঈদুর রহমান। ইংরেজী কথোপকথন পরিবেশন করে ৮ম শ্রেণীর ছাত্র ফরহাদ হোসাইন ও মাসঊদ রেযা এবং আরবী বক্তব্য উপস্থাপন করে ৮ম শ্রেণীর ছাত্র নাঈমুর রহমান।  পুরস্কার বিতরণ শেষে আমীরে জামাআত উত্তীর্ণ ছাত্রদের ধন্যবাদ জানান এবং যারা আশানুরূপ ফল লাভ করতে পারেনি তাদের সান্ত্বনা দেন। এ সময়ে তিনি অত্র প্রতিষ্ঠানে এ বৎসর থেকে আলিম খোলার ঘোষণা দেন এবং উত্তীর্ণ ছাত্র ও অন্যান্য এলাকার ছাত্রদের অত্র প্রতিষ্ঠানে ভর্তি হওয়ার আহবান জানান।